पाएं अपने शहर की ताज़ा ख़बरें और फ्री ई-पेपरडाउनलोड करें
मौत से लड़कर 56 जिंदगियां मंगलवार को विभिन्न कोविड सेंटरों से सकुशल होकर घर पहुंची है। अपर कलेक्टर एसएस रावत ने बताया चरक अस्पताल से 28, माधवनगर से 14 तथा आरडी गार्डी मेडिकल कॉलेज से 14 कोरोना पॉजीटिव मरीज पूरी तरह ठीक होकर अपने घर लौटे हैं। तिरुपति धाम कॉलोनी निवासी 63 वर्षीय सुनीता पति सुंदरलाल को गंभीर हालत में माधवनगर अस्पताल में 27 दिन पहले भर्ती कराया था।
पांच दिन वार्ड में फिर 15 दिन आईसीयू में रही, इसके बाद 7 दिन तक वार्ड में पूरी हिम्मत के साथ कोरोना से जंग लड़ती रही। आखिरकार सुनीता की इच्छाशक्ति अपनों के बीच लौटने की जिद के आगे मौत उनके सामने सिर झुकाकर लौट गई। सुनीता ने बताया माधव नगर के डॉक्टर और पैरामेडिकल स्टाफ का समर्पण उन्हें जीवनभर याद रहेगा। किस तरह वे हर मरीज के प्रति समर्पित रहते हैं।
सुनीता बताती हैं कि उनमें जीने का हौसला तब कतई मायने नहीं रखता अगर यहां के डॉक्टर और स्टाफ मुझ पर आए संकट के सामने डटकर खड़े न होते। सुनीता ने डॉ. एचपी सोनानिया, डॉ. संजीव कुमरावत और स्टाफ के प्रति कृतज्ञता जताते हुए कहा कि भगवान महाकाल की कृपा सब पर बनी रहे। उनकी प्रार्थना है कि कोरोना से संक्रमित होकर अस्पताल में मौत से संघर्ष कर रहा हर मरीज सकुशल घर लौटे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn